Tyrinselän tuulivoimapuisto

Tyrinselän tuulivoimapuisto, tai myös Tyyrinselkä 1 ja 2, on Kanta-Hämeessä Humppilassa, Jokioisissa ja Ypäjällä sijaitseva tuulivoimapuisto, jossa toimii 8 tuulivoimalaitosta ja joiden kokonaiskapasiteetti on 29 megawattia, ja vuosituotanto 99 gigawattituntia. Tuulivoimapuiston on rakentanut Megatuuli Oy, sen omistaa Tuulivoimapuisto Tyrinselkä Oy, joka on Aquila Capitalin tytäryhtiö, ja sitä operoi OX2.
Tyrinselän ensimmäisen vaiheen (Jokioisten voimalat) investointien arvo oli noin 26 miljoonaa euroa ja toisen vaiheen (Humppilan ja Ypäjän voimalat) investoinnin arvo oli noin 18–19 miljoonaa euroa.
Yleistä.
Tuulivoimapuisto sijaitsee kolmen kunnan raja-alueella Tyrinselällä, joka on ympäröivää maastoa korkeampi selänne. Kolme tuulivoimalaitosta sijaitsee Ypäjän puolella, neljä Jokioisissa ja yksi Humppilassa. Tuulipuiston pituus on 2,1 kilometriä, leveys 1,9 kilometriä, ja kaikki voimalaitokset sisällensä sulkevan alueen pinta-ala on 2,7 neliökilometriä. Voimalat sijaitsevat Mustakansan, Tyrinselän, Rotikkosuon, Luolamäen, Kärrinkallioiden, Vahteriston ja Kaitalamminmäen seuduilla. Tuulivoimaloille ja sähköasemalle on rakennettu huoltotiet, jotka alkavat Humppilan Vitikasta. 
Jokioisten neljä tuulivoimalaitosta ovat saksalaisten Nordexin valmistamaa N131-mallia, jonka napakorkeus on 144,5 metriä, tuuliturbiinin halkaisija 131 metriä, ja jonka kapasiteetti on 3,0 megawattia. Nämä voimalat olivat valmistuessaan Suomen korkeimmat. Myöhemmin tuulivoimapuistoa laajennettiin neljällä tuulivoimalaitoksella, jotka ovat Nordexin mallia N149. Niiden tuuliturbiinin halkaisija on 149 metriä ja kapasiteetti 4,3 megawattia. Kolmella Ypäjällä sijaitsevan tuulivoimalan napakorkeus on 145 metriä ja Humppilassa olevan 155 metriä. Esimerkiksi tornin alaosa painaa 80 tonnia. Voimalat sijaitsevat 135–153 metrin korkeudella mpy.
Voimaloiden tuottama sähkö johdetaan maakaapeleissa 20 kilovoltin jännitteellä alueen kaakkoispuolella sijaitsevalle ja tuulivoimapuiston ensimmäisessä vaiheessa rakennetulle sähköasemalle. Sieltä tuotettu sähkö johdetaan 110 kilovoltin jännitteellä Carunan omistamaan siirtolinjaan, joka oli olemassa ennen tuulivoimapuiston rakentamista.
Historiaa.
Megatuuli Oy oli kehittämässä tuulivoimahanketta alusta alkaen. Yritys Tuulivoimapuisto Tyrinselkä Oy perustettiin kesäkuussa 2011 ja sen avulla on hankekehitystä, rakentamista ja operointia harjoitettu koko ajan. Megatuuli laittoi tuulivoimapuiston vireille Ypäjän kunnassa marraskuussa 2011 kuuden voimalaitoksen tuulipuistona, jossa ei Hämeen ELY-keskuksen mukaan tarvinnut soveltaa YVA-menettelyä. Samaan aikaan alettiin huomioimaan tuulivoimaa maakuntatasollakin. Kanta-Hämeen toisessa vaihemaakuntakaavassa Tyrinselän alueen asemaa punnittiin usealta eri näkökulmalta samaan aikaan, kun siitä suunniteltiin osayleiskaavaa. Tuulipuiston kaava-alue ulottui Ypäjän, Jokioisten ja Humppilan kuntien alueille . Tyrinselän tuulivoimapuistosta lausuttiin varaumia myös Humppilaan suunnitellun lentokentän kannalta.
Marraskuussa 2014 laittoi myös Jokioisten kunnanhallitus tuulivoimahankkeen vireille. Joulukuussa 2014 kävi yhtiö viranomaisneuvotteluja kahdeksan tuulivoimalaitoksen suunnitelmista yhdessä Jokioisten ja Ypäjän kunnan sekä Hämeen ELY-keskuksen viranomaisten kanssa. Tammi- ja helmikuussa 2015 laitettiin osallistumis- ja arviointisuunnitelma julkisesti nähtäville molemmissa kunnissa. Tekniset lautakunnat käsittelivät kaavaluonnosta toukokuun aikana ja järjestivät kesäkuussa 2015 tuulipuistosta yleisötilaisuuden Ypäjänkylän seuraintalolla. Hämeen ELY-keskus ei katsonut YVA-menettelyn olevan hankkeen tässä vaiheessa tarpeellinen. Suunnitelmasta jätettiin joitakin huomautuksia, joita työstettiin kaavaehdotukseksi. Kuntien kunnanhallitukset käsittelivät kaavaluonnosta ja se asetettiin julkisesti nähtäville syys- ja lokakuussa 2015 molemmissa kunnissa. Marraskuussa järjestettiin viranomaisneuvottelu, jonka seurauksena kunnanvaltuusto hyväksyi tuulivoimapuiston osayleiskaavan joulukuussa 2015 ja se myönsi siten luvan Ypäjän puolelle suunniteltuihin alun perin neljään voimalaan. Jokioisten kunnanhallitus ehdotti tammikuussa 2016 valtuustolle osayleiskaavan hyväksymistä, joka sitten hyväksyttiinkin maaliskuussa ja kaava sai lainvoiman toukokuussa 2016. Myös Humppilan kunnan puolelle rakennettava voimala läpäisi lupaprosessin ilman valituksia . Sen sijaan Ypäjän kunnan osayleiskaavasta valitettiin Hämeenlinnan hallinto-oikeuteen helmikuussa 2017 yhden voimalan paikasta, mutta oikeus hylkäsi valituksen. Oikeuden päätöksestä valitettiin edelleen Korkeimpaan hallinto-oikeuteen, jotka tutkittuaan asiaa hylkäsi valituksen maaliskuussa 2018. Valitusprosessissa käsiteltiin myös meluasioita, joista oli rakennusluvan antovuonna tullut lisämääräyksiä.
Tuulivoimapuiston rakentaminen alkoi Jokioisten puolella kaavan hyväksymisen jälkeen. Elokuussa 2015 uutisoitiin, että tuulivoimapuiston rakentaminen alkaisi Jokioisten puolella metsänhakkuulla, teiden leventämisellä, ja nostokenttien maansiirtotöillä . Tätä osaa tuulivoimapuistosta alettiin kutsumaan nimellä Tyrinselkä 1, jonka piirissä toimii nykyään neljä kolmen megawatin tuulivoimalaitosta. Tuulivoimalat laivattiin saksasta Porin satamaan, josta osat kuljetettiin valtatietä 2 pitkin voimala-alueelle. Ensimmäinen tuulivoimala pystytettiin huhtikuussa . Tuulipuisto kytkettiin sähköverkkoon kesäkuussa 2016 ja vielä heinäkuussa tuulivoimaloita koekäytettiin. Toista tuulivoimapuiston osaa kutsutaan nimellä Tyrinselkä 2 ja se muodostuu kolmesta Ypäjän puolelle ja yhdestä Humppilan puolelle rakennetusta tuulivoimalaitoksesta. Tämän osan kokonaiskapasiteetti on 17,2 megawattia.
Pitkän valitusprosessin myötä Jokioisten puolelle rakennettua voimalatyyppiä ei ollut enää tuotannossa ja Megatuuli haki poikkeamislupaa vaihtaakseen voimaloita. Ypäjän kunta hyväksyi poikkeamisluvat ja rakennusluvan muutossuunnitelmat vuonna 2018, mutta päätöksistä valitettiin Hämeenlinnan hallinto-oikeuteen. Hallinto-oikeus jätti valitukset tutkimatta ja helmikuussa 2019 päätös sai lainvoiman. Helmikuussa 2019 uutisoitiin, että tuulipuiston laajennuksen maansiirtotyöt alkaisivat pian ja että ensi vuonna aloitettaisiin tuulivoimaloiden pystytys . Laajennusosan rahoittajaksi oli saatu Tuulivoimayhtiö Pohjoistuuli Oy, joka omisti sitten tuulivoimapuiston yhdessä Megatuulen kanssa. Lokakuussa 2020 valettiin tuulivoimaloiden perustuksia. Yksi Ypäjän tuulivoimaloista oli suunnittelussa siirretty Humppilan puolelle ja uudet tuulivoimalaitokset olisivat teholtaan 1,5-kertaiset aikaisempiin verrattuna . Humppilan kunnanhallitus oli myöntänyt luvan rakentaa napakorkeudeltaan jopa 162 metriä korkean voimalaitoksen . Tuulivoimapuiston toinen vaihe valmistui vuonna 2021.
Megatuuli ja Enersense International sopivat joulukuussa 2021 kaupasta, jossa Enersense ostaisi Megatuulen. Kauppa varmistui helmikuussa 2022. Maaliskuussa 2023 ilmoitettiin, että Megatuulen nimi muutettaisiin Enersense Wind Oy:ksi. Helmikuussa 2024 julkaistiin kauppa, jossa Soidinmäen tuulivoimapuisto myytiin yhdessä tämän tuulipuiston kanssa saksalaiselle Aquila Capitalille. Pohjoistuuli jäi aluksi molempien tuulipuistojen operaattoriksi. Tyrinselän uudeksi operaattoriksi valittiin vuonna 2024 ruotsalainen OX2.